নারী-পুরুষের সমতা নিয়ে আবারও এক বিতর্কমূলক মন্তব্য। বিতর্কের কেন্দ্রে কেরলের সুন্নি নেতা কান্থাপুরম এপি আবুবাকার মুসলিয়ার। তিনি আবার ‘সর্বভারতীয় জামিয়াথুল উলামা’-এর প্রধানও বটে। ৭৬ বছরের বর্ষীয়ান নেতা যে শুধুমাত্র দুই লিঙ্গের সমতা নিয়েই মন্তব্য করেছেন তা নয়, মহিলাদের ভোটারাধিকারে সংরক্ষণ নিয়েও বক্তব্য পেশ করেছেন।
‘মহিলারা শুধু শিশু জন্ম দেওয়ার জন্যই ঠিক’, বলেন আবুবাকার। তিনি আরও বলেন, নারী-পুরুষ কখনই ‘সমান’ হতে পারে-না এবং তা মেনে নেওয়া ইসলাম ধর্মের বিরুদ্ধাচরণ করা। দুনিয়া চালানোর ক্ষমতা কেবল পুরুষদেরই আছে এবং সঙ্কটের সময় মহিলারা বিহ্বল হয়ে পড়ে। তাচ্ছিল্যের সুরে আবুবাকার এ-ও বলেন যে, পৃথিবীতে হাজার জন হৃদরোগ শল্যচিকিৎসকের মধ্যে একজনও মহিলা চিকিৎসক পাওয়া দুষ্কর।
আবুবাকার সাহেবের আপত্তি আছে আরও অনেক কিছুতেই। কলেজে পাশাপাশি বসে ছেলেমেয়েরা লেকচার শোনা— পরিকল্পিতভাবে ইসলাম ধর্মকে নষ্ট করার এ এক চরম চক্রান্ত, বলেন তিনি।